open-index/open-wikipedia-markdown huggingface dataset:
Toni Breidinger

**Antoinette Marie "Toni" Breidinger**, (San Francisco, Kalifornje, 14 july 1999), is in Amerikaanske NASCAR-koereur model.

Se is fan Libaneeske en Dútske komôf en is de earste Arabysk-Amerikaanske frou dy't dielnimt oan NASCAR. Sy wie kampioen yn 2023, 2024 en 2025. 

As model wurket se ûnder oare foar Victoria’s Secret.

## Keppeling om utens
* Webstee fan Toni Breidinger
*
Rucphen (gemeente)

**Rucphen** is in gemeente tusken Roosendaal en Etten-Leur yn 'e provinsje Noard-Brabân. De gemeente hat  () ynwenners op in oerflak fan goed 64 km² (wêrfan 0,70 km² wetter).

De gemeente bestiet út fiif plakken:
* Rucphen	
* Schijf	
* Sprundel	
* Sint Willebrord
* Zegge

## Skiednis
Oant 1810 makke de gemeente diel út fan oan 'e iene kant de barony fan Breda en oan 'e oare kant it markizaat fan Bergen op Soom. Yn 1809 hawwe mear as 60 promininte ynwenners fan Sprundel in útwrydsk fersyk yntsjinne by Loadewyk Napoleon, kening fan Hollân, mei it fersyk om in ein te meitsjen oan 'e bestjoerlike ferdieldheid fan harren doarp en foar it grûngebiet fan 'e parochy Sprundel in apart selstannich bestjoer te beneamen. Op 8 novimber 1810 waard it offisjele dekreet ûndertekene. De nije gemeente waard ferneamd nei it plak dat it earst neamd waard en krige de namme *la commune de Sprundel*.

It grûngebiet bestie út:
# it doarp Sprundel (oant dan ferdield yn Sprundel-Hertog en Sprundel-Nassau, mei tegearre 800 ynwenners;
# de hearlikheid Voorenseinde mei 136 inwoners;
# de hearlikheid Rucphen, dêr't ek de doarpen St. Willebrord en Schijf foar in grut part ûnder foelen, mei foar Rucphen 536 ynwenners, St. Willebrord 350 ynwenners en Schijf 100 ynwenners;
# de hearlikheid Langendijk mei de Nederheide (243 ynwenners);
# de hearlikheid Zegge mei de kertieren: Noordhoek, Heesterbos, Hooghei en Lage Zegge, tegearre 347 ynwenners.

Mei-inoar hie de gemeente doe goed 2500 ynwenners.

Alhoewol't der letter wat grinskorreksjes makke binne, bestie de gemeente Rucphen yn 2010 200 jier. Der bleau lykwols lang wat ûnwissichheid oer de krekte namme; somtiden waard it oantsjut as de gemeente Sprundel, somtiden ek as de gemeente Rucphen en Sprundel of oars as Rucphen en Vorenseinde en ek as Rucphen ca. Yn 1953 waard dêr in ein oan makke doe't by in grinskorreksje tusken de gemeenten Rucphen, Hoeven en Etten en Leur, besletten waard dat de offisjele namme Rucphen wêze soe.

## Polityk
Rucphen wie yn juny 2010 yn it nijs om't it de gemeente wie mei it heechste persintaazje PVV-stimmers by de lanlike ferkiezings fan dat jier: 38,7% fan 'e ynwenners fan Rucphen stimde op de PVV. Yn maart 2011 stie de gemeente wer op it earste plak op 'e ranglist, no by de provinsjale ferkiezings om't Rucphen mei 39,7% lanlik de leechste opkomst hie. By de Twadde Keamerferkiezings fan 12 septimber 2012 wie Rucphen ek ien fan 'e pear gemeenten dêr't de PVV de grutste partij bleau. Histoarysk stimt Rucphen boppegemiddeld konservatyf. Lykas de PVV it yn 2010 bysûnder goed die, krige de LPF yn 2002 31% yn Rucphen fan 'e stimmen tsjin lanlik 17%, de Sintrumdemokraten hellen yn Rucphen 9% yn 1994 (lanlik 2%) en de Boerepartij 21% yn 1967 (lanlik 5%). By de Twadde Keamerferkiezings fan 2023 stimde 53,8% fan 'e kiezers op 'e PVV.
Boskrâne

In **boskrâne**, **boskseame** of **wâldsigge** is de oergong tusken in bosk en it omlizzende, mear iepen gebiet. By dat iepen gebiet kin it gean om oare natoerlânskippen, lykas savanne of steppe, mar ek om kultuerlân, lykas greiden of ikkers. Beskate soarten planten en bisten hawwe har spesjaal oanpast om te libjen yn 'e oergongssône tusken bosk en iepen lân. Sokke soarten binne minsken faak bekender mei as mei soarten dy't inkeld djipper yn 'e bosk foarkomme.

Boskrânen foarmje in selsstannich biotoop, mei't se net inkeld oare floara en fauna hawwe as bosken en iepen gebieten, mar ek in oar grûntype. In protte gruttere herbivoaren, lykas harteftigen, jouwe de foarkar oan boskrânen boppe de bosk sels, om't se oan 'e boskrâne sawol iepen lân hawwe om te beweidzjen, as de beskerming fan 'e beammen dêr't se hinne flechtsje kinne yn gefal fan ûnrie. Legere planten, lykas strewellen en toarnbeibosken, jouwe ek de foarkar oan boskrânen, om't se dêr mear direkt sinneljocht hawwe as yn 'e bosk, dêr't it blêdetek fan 'e beammen it meastepart fan it direkte ljocht keart.

Wat stadiger de oergong fan iepen lân nei bosk is, mei opgeande grûnfegetaasje, strewellen en jonge beamkes, wat mear foardiel de bosk derfan hat. Soks komt foar dat by stoarm de wyn fansiden ûnder it blêdetek waaie en hiele beammen ûntwoartelje kin.
Dye Sprancke (mûne)

De **Dye Sprancke** is in nôtmûne oan 'e Oudestraat yn Sprang-Capelle yn 'e provinsje Noard-Brabân. 

## Skiednis
It is in sletten standermûne dy't oarspronklik yn 1747 op in oar plak by Sprang boud waard. Healwei de 19e iuw ferhûze de mûne nei it hjoeddeiske plak. De mûne waard sûnder wjukken en trep yn syn hiele hear en fear troch hynders en rôljend oer beammen nei it nije plak brocht. 

Op 4 april 1855 baarnde de mûne fan Sprang ôf en waard de hjoeddeiske mûne út Vrijhoeve-Capelle as ferfanging oankocht. De boppeas fan 'e mûne dy't by de rekonstruksje brûkt waard is makke troch de Nederlânske Stoomboat Maatskippij (NSbM) Fyenoord. 

Yn 1958 waard de mûne eigendom fan 'e doetiidske gemeente Sprang-Capelle. De mûne is sûnt dy tiid ferskate kearen restaurearre en is no mealree. Nôt wurdt op frijwillige basis mealle foar konsumpsjemoal.

Hjoed-de-dei stiet de mûne yn 'e bebouwing fan it doarp. 

## Beskriuwing
De mûne hat in flecht fan 26 meter en op 'e kape hat de mûne in hynderke as wynwizer. Tusken 1942 oant nei alle gedachten 1969 hie de mûne op beide roeden it systeem Van Bussel. Hjoed-de-dei binne de roede Aldhollânsk ophekt. 

De mûne is eigendom fan 'e gemeente Waalwyk en hat de status fan ryksmonumint. Op sneonen kin de mûne besocht wurde fan 13.00 oere oant 17.00 oere en fierder ek as de mûne draait.

## Namme
De namme fan 'e mûne waard nei de restauraasje fan 1981 jûn en ferwiist nei in wetterke dy't eartiids by de mûne streamde. De namme hat neat mei de mûne sels te meitsjen. Foarhinne hie de mûne gjin namme en de minsken neamden de mûne gewoan *de meule*.
Brân yn de Innovation

De **brân yn de Innovation**  wie in ramp dy't yn de neimiddei fan 22 maaie 1967 it Brusselske filiaal fan de Belgyske it grutte warehúsketen Innovation. 251 minsken kamen om it libben by de brân en 62 rekken ferwûne.

## De brân
Der wiene sa'n achthûndert persoanen oanwêzich yn de winkel, dêr't op dat stuit in Amerikaanske wike wie. Om 13.20 oere hinne waard troch in ferkeapster brân opmurken yn in lytse opslach foar berneklean op de earste ferdjipping. Doe't de brânwacht oankaam, hie it fjoer de sintrale koker al berikt wêrtroch't it ekstra soerstof krige. 

Benammen yn it selsbetsjinningsrestaurant, oan de efterkant, hiene in soad minsken pas let yn de gaten dat der brân wie. Hja koene gjin kant út doe't it fjoer harren berikte, it warehûs siet yn in doalhôf fan ûnderskate gebouwen. Ek yn de oare gebouwen beseften in soad minsken net wat der oan de hân wie, trochdat it brânalarm op deselde tiid ôfgie as de belle dy't alle dagen it 
middeisskoft fan it personiel oankundige. 

Minsken sprongen út ruten, wylst brânwacht en omwenners harren besochten te rêden troch tekkens te spannen en ljedders te pleatsen. Om 15.15 oere twa oeren nei't de brân ûntdutsen waard stoarte in part fan de winkel yn.

## Undersyk nei de oarsaak
Oer de oarsaak fan de brân is wiidweidich spekulearre. Earst waard tocht oan brânstichting troch ekstreem linkse militanten; yn de Innovation wie krekt in Amerikaanske wike dwaande, fanwegen de Fjetnamkriich wiene der in protte protesten tsjin alles wat Amerikaansk wie.

Bewiis fan kweade opset is lykwols nea fûn. Prokureur Vélu drukte de geroften oer in oanslach de kop yn troch te befêstigjen dat der mar ien fjoerhurd west hie.Nei trije jier waarden de resultaten fan it gerjochtlik ûndersyk bekend makke. De trije oanstelde eksperts kamen ta de konklúzje dat har lekkend stedsgas opheappe hie boppe in ferlege plafond en dat dit yn 'e brân rekke wie troch in ferhjitte lampke.

Yn alle gefallen wie it warehûs alhiel net feilich: de blusynstallaasje wie net tarikkend, de arsjitektuer (in soarte fan amfiteäter om in sintrale romte mei treppehûs) droech by oan in flugge ûntwikkeling fan it fjoer, de needuitgongen wiene net allegearre iepene, guon needgongen wiene oanbrocht foar de sier (foar ruten en bline muorren). Dochs besleat it iepenbier ministearje nimmen te ferfolgjen.

Fiif jier nei de brân krige Belgje in tige strange wetjouwing foar brânfeiligens yn winkels. Op it begraafplak fan Brussel yn Evere stiet in monumint ta neitins oan de slachtoffers fan de brân. Innovation iepene yn 1970 op itselde plak in nij warehûs, it hjoeddeiske *INNO*.
Waalwijk (gemeente)

**Waalwijk** (Brabânsk: *Wolluk*) is in gemeente yn 'e provinsje Noard-Brabân. De gemeente hat  () ynwenners op in oerflak fan 68,15 km². Fan it totale oantal ynwenners yn 'e gemeente yn 2024 wennen fierwei de measten bewenners yn 'e stêd Waalwijk, it twadde doarp is Sprang-Capelle en it lytste plak it doarp Waspik. De gemeente Waalwijk makket diel út fan 'e Langstraat.

## Skiednis
It duorre oant 1814 dat de hiele Langstraat tafoege waard oan 'e provinsje Noard-Brabân. Earder hearde in part fan 'e Langstraat ta it Greefskip Hollân. De Langstraat is in krite fan doarpen mei in soad lintbebouwing en lange, smelle stikken hiem, dy't meast net leadrjocht op 'e strjitte stean. 

De gemeente Waalwijk (as gemeentlike ienheid, net allinnich de stêd) waard offisjeel oprjochte op 1 jannewaris 1922. Dy dei waarden de eardere gemeenten Waalwijk, Baardwijk, en Besoyen gearfoege ta de nije gemeente Waalwijk. Letter, yn 1997, waard de gemeente fierder útwreide mei de gemeenten Sprang-Capelle en Waspik, dy't doe yn Waalwijk opgien binne. Dat betsjut dat de gemeente yn har hjoeddeistige foarm bestiet sûnt 1 jannewaris 1997.

## Lokaasje
Waalwijk leit tusken Drunen yn it easten en Raamsdonk yn it westen yn it gebiet De Langstraat. Grutte stêden yn 'e omkriten binne Tilburch, De Bosk en Breda. Waalwijk is berikber oer de A59 en de N261.

## Plakken
* Waalwijk	
* Sprang-Capelle	
* Waspik	

Waalwijk is ferdield yn tolve wiken: Baardwijk, Besoijen, Zanddonk, Laageinde, De Hoef, Sint-Antoniusparochie, Bloemenoord, Meerdijk, Zanddonk-Súd, Carthografenweg, Driessen en Waalwijk-sintrum.
Sint-Michielsgestel (gemeente)

**Sint-Michielsgestel** (lokaal: Gèssel) is in gemeente yn 'e provinsje Noard-Brabân, dy't yn 'e Meierij fan de Bosk leit. De gemeente hat  () ynwenners op in oerflak fan 59,34 km² (wêrfan 0,99 km² wetter) en leit op in hichte fan likernôch 5 meter. It wichtichste plak is it doarp Sint-Michielsgestel, dat yn East-Brabân ek wol *Gestel* neamd wurdt.

## Skiednis
De hjoeddeiske gemeente Sint-Michielsgestel ûntstie yn 1996, nei de fúzje fan 'e gemeenten Sint-Michielsgestel, Den Dungen en Berlicum. It doarp Gemonde, dat earder foar in part by de gemeenten Boxtel, Sint-Michielsgestel, Sint-Oedenrode en Schijndel hearde, waard yn syn gehiel tafoege oan 'e nije gemeente Sint-Michielsgestel.

## Plakken
* Berlicum
* Den Dungen
* Gemonde
* Sint-Michielsgestel

### Buorskippen
Beekveld, Berlicum, Besselaar, De Bus, Doornhoek, Haanwijk, Halder, De Hogert, De Loofaert, Den Dungen, Gemonde, Heikantse Hoeve, Hersend, Heult, Hezelaar, Hoek, Horzik, Kerkeind, Laar, Maaskantje, Middelrode, Nijvelaar, Plein, Poeldonk, Ruimel, Tielse Hoeve, Wielsche Hoeven, Wamberg en Woud.

## Natoer
De Dommeldelling is in gebiet mei greiden en âlde beammen mei mooglikheden om te kuierjen en te fytsen.
De Zegenwerpse Bossen by it lângoed Zegenwerp is in parkeftich boskgebiet fuort by Sint-Michielsgestel. 

Noardlik fan 'e gemeente leit Het Bossche Broek, mei in moai útsicht op de skyline fan De Bosk. Súd fan 'e gemeente leit De Geelders, ûnderdiel fan Het Groene Woud.  

## Monuminten
* It histoaryske kastiel Nieuw Herlaer oan 'e Dommel.
* De neogoatyske Sint-Michielstsjerke fan Sint-Michielsgesel.
Cranendonck

**Cranendonck** is in gemeente yn 'e provinsje Noard-Brabân. De gemeente hat  () ynwenners op in oerflak fan 78,14 km². De gemeente Cranendonck makket diel út fan 'e Metropoalregio Eindhoven. De gemeente wurket mei de gemeenten Heeze-Leende en Valkenswaard gear yn in gearwurkingsferbân.

## Plakken

## Skiednis
De earste skreaune skiednis fan Cranendonck giet werom op it jier 1318 mei't maarskalk Pekrionimus "Poolus" den Cranendonck doe yn it hjoeddeiske Cranendonck kaam. Hy soe dêr letter lânfâld wurde en syn hûs "Cranendonck" neame. De krite soe de namme Cranendonck lykwols earst yn 1997 legaal brûke. De gemeentenamme komt fan it kastiel Cranendonck, dat mooglik al yn 'e 13e iuw bestie en it bestjoerlike sintrum wie yn it gebiet.

De gemeente Cranendonck ûntstie op 1 jannewaris 1997 troch in fúzje fan 'e gemeenten Budel en Maarheeze (sûnder Sterksel). De doarpen Budel, Budel-Dorplein, Budel-Schoot, Gastel, Maarheeze en Soerendonk ha al sûnt lang in soad mienskiplik. De dialektfoarmen binne: Buul, Dorplein, Schoot, Mares en Zurrik. De útspraak fan Gastel is itselde. 

De dûbele earn yn it wapen ferwiist nei de Cranendonck-tûke fan it Hûs Horne. De kraanfûgel yn 'e gemeenteflagge docht tinken oan 'e natuerlike omstannichheden fan doe. It oranje fan 'e stillearre kraanfûgel yn 'e troch de gemeente brûkte hûsstyl ferwiist nei it Hûs fan Oranje; kening Willem Aleksander draacht de aadlike titel Baron van Cranendonck.
Brân yn Hotel 't Silveren Seepaerd

De **brân yn Hotel't Silveren Seepaerd** fûn yn de nacht fan 28 septimber 1971 plak yn it Noard-Brabânske Eindhoven. 11 minsken kamen om it libben by de brân en 19 rekken ferwûne.

Hotel 't Silveren Seepaerd wie in hotel-restaurant oan it Stationsplein. De brân yn it hotel bruts nachts út. De brân yn it hotel bruts nachts út. De brân dy't begûn op de begeane grûn, wreide him tige rap út oer it hotel fan fjouwer ferdjippingen. De flechtrûten yn it hotel wiene min oanjûn en troch de reekûntwikkeling wie fuortkommen út it hotel suver ûnmooglik. 

Under de deadlike slachtoffers wie de Dútske fuotballer Wolfgang Hoffmann, dy't mei syn alvetal *Chemie Halle* út de doetiidske DDR de dei foar de brân yn it hotel arrivearre wiene. Sy wiene yn Nederlân foar in Europacup III wedstriid tsjin PSV. De wedstriid waard net mear spile. 

De oarsaak fan de brân is nea opheldere. Om healwei seizen moarns hinne seach in bussjauffeur brân yn it restaurant fan it hotel. De sjauffeur warskôge de portier, mar der wie doe al safolle reekûntwikkeling dat se it hotel net fierder yn doarden te gean. Efkes letter wie de brânwacht teplak. Ferskate gasten hongen út harren ruten en op strjitte lei in tal minsken dy't sprongen wiene. De brânwacht konsintrearre him earst op it rêden fan de hotelgasten, foardat hja mei it dwêsten begûn. Pas om kertier foar achten wie de brân ûnder kontrôle.

De brân yn't Silveren Seepaerd late yn Nederlân ta strangere brânfoarskriften foar hotels en restaurants. It hotel waard net werboud. Hjoed- de-dei stiet der op it plak fan it hotel in appartemintekompleks.

Op 28 april 2006 spile PSV in freonskiplike wedstriid, yn en tsjin Halle, ta neitins oan de brân. Yn 2021 fyftich jier nei de brân waard yn it Dútske Halle in tinkstien ta neitins fan de brân ûntbleate.
Chiel Montagne

**Chiel Montagne**, pseudonym fan **Bertus Arie (Bert) van Rheenen** (Uitgeest, 26 augustus 1944 - 24 july 2025) wie in Nederlânske presintator en radio-dj.

## Libben en wurk
Doe't er acht jier wie begûn er al mei it ynsprekken fan harkspullen by de KRO. Nei de middelbere skoalle wied al him dwaande mei aktearjen. Hy folge inkelde jierren de toanielskoalle yn Arnhim.

Syn karriêre begûn yn 1963 as diskjockey by de seestjoerder Radio Veronica. Hy is in neef fan Bull Verweij. Yn 1971 soe Montagne by de TROS it telefyzjeprogramma 'Op losse groeven' (letter 'Op Volle Toeren') presintearje. Dat programma wie folslein wijd oan it Nederlânsktalige liet dat hast tweintich jier lang bestien hat. Ek siet Montagne yn it begjin by it ferneamde TROS dj-team dat fan 3 oktober 1974 ôf de stjoertiid útwreiding as A-omrop op Hilversum 3 fersoarge en fan 3 oktober 1974 oant en mei 28 novimber 1985 útgroeie soe ta de ferneamde TROS-tongersdei; *De beste dag op 3*, de bêst beharke dei op Hilversum 3. Fan 2 jannewaris 1976 ôf presintearre hy *Als dat zou kunnen*.

Yn 1972 besocht er in hit te skoaren mei it nûmer *Marja* dat lykwols stykjen bleau yn de Tipparade.

Montagne is ek dwaande mei de produksje en rezjy fan muzykspecials. Dêrneist rjochte er yn 1974 yn Baarn syn eigen lûdsstudio op, *Dutch Music Center* (DMC), dêr't tal fan Nederlânske artysten en ynternasjonale artysten harren platen opnaam hawwe. Op 15 desimber 2003 rjochte er syn eigen omrop, de Montagne Omroep Nederland (MON), op. Syn doel mei dy omrop wie om mear Nederlânske muzyk út te stjoeren. De omrop helle it fereaske ledetal lykwols net en hat nea útstjoerd.

Montagne wie ien fan de meioprjochters fan Holland FM. Ek foar Talk Radio hat er him in skoft mei de sponsoring dwaande hâlden. Fierder presintearre hy as dj foar Radio 10 FM en Radio 192.

Ek hat Chiel Montagne in artystemanagement- en boekingsburo Chiel Montagne Produkties en skriuwt er muzykteksten foar ferskate Nederlânsktalige artysten.

Yn 2006 wie Montagne te sjen yn it programma TV Comeback, yn dy searje fan Omrop MAX wiene ûnder oare ek Wieteke van Dort en Ted de Braak te sjen. Op 2 febrewaris 2008 hat Montagne in part fan it programma Idols presintearre. Op 28 april 2009 die er mei oan in ôflevering fan de searje *Toen was geluk heel gewoon*. Yn 2010 wurke Montagne mei oan it telefyzjeprogramma *Ushi & Loesie*, op RTL 4, om bekende Nederlânske sjongers en sjongeressen yn de maling te nimmen. Ut namme fan TV Oranje gie er tegearre mei twa trouwe fans del, wêrby Wendy van Dijk ferklaaid wie as de wat frjemde en drokke Loesie.

Op 29 april 2010 waard Montagne Ridder yn de Oarder fan Oranje-Nassau.

Chiel Montagne ferstoar op 24 july 2025, yn 'e âldens fan 80 jier oan de gefolgen fan COPD.
Heeze-Leende

**Heeze-Leende**  (Brabânsk: Héésj-Lint) is in gemeente yn 'e provinsje Noard-Brabân. De gemeente ûntstie op 1 jannewaris 1997 troch in fúzje fan 'e eardere gemeenten Heeze en Leende en it doarp Sterksel, dat by de gemeente Maarheeze hearde. De gemeente hat  () ynwenners op in oerflak fan 105,12 km² (wêrfan 0,83 km² wetter). De gemeente Heeze-Leende is ûnderdiel fan 'e Metropoalregio Eindhoven.

## Plakken
De gemeente bestiet út fjouwer plakken:

## Buorskippen
Bruggerhuizen, Euvelwegen, Heezerenbosch, Kerkhof, Kreijl, Leenderstrijp, Oosterik, Rul, Ginderover, Strabrecht en Ven.

## Bûtengebiet

It plattelânsgebiet fan 'e gemeente bestiet benammen út natoerreservaten lykas de Strabrechtse Heide, de Herbertusbosken, it Leenderbosk en de Groote Heide. De gemeente omfettet ek it doarp Bruggerhuizen oan 'e Tongelreep en it diel fan 'e Achelse Kluis dat yn Nederlân leit. It bestimmingsplan foar it plattelânsgebiet waard yn 2009 oannaam en is dêrmei it earste bestimmingsplan foar it plattelânsgebiet yn 'e provinsje Noard-Brabân, dat ûnder de nije Wet Romtlike Oardering fêststeld is. Heeze-Leende neamt himsels graach de natuerlikste gemeente fan Noard-Brabân.

## Kultuer
Alle jierren wurdt oan 'e ein fan augustus yn Heeze it kultuerfestival de *Brabantsedag* organisearre. Dat festival is in in wike mei in soad kulturele aktiviteiten en op 'e lêste snein in histoaryske optocht.

## It besjen wurdich
It Slot Heeze is in 17e-iuwsk kastiel dat noch jimmeroan yn partikulier besit is. It is yn 'e regel net foar publyk iepensteld, mar der wurde mei bygelyks eveneminten somtiden wol iepen dagen organisearre.   

De Sint-Petrus-Bannentsjerke fan Heeze is in neogoatysk tsjerkegebou oan it doarpsplein.

De Sint-Jânstsjerke is in monumintaal tsjerkegebou yn it sintrum fan Leende.

## Natoer
De Strabrechtse Heide is in natuergebiet fan likernôch 1.500 ha grut yn 'e gemeenten Heeze-Leende, Someren en Geldrop-Mierlo. De heide ûntlient syn namme oan 'e buorskip Strabrecht by Heeze.
Sint-Klemenstsjerke (Waalwijk)

De **Sint-Klemenstsjerke** is in trijeskippige krúsbasilyk yn neogoatyske styl oan 'e Loeffstraat 60 yn 'e eardere gemeente Baardwijk, hjoed-de-dei Waalwijk. It gebou is in ryksmonumint.

## Skiednis

De Sint-Klemenstsjerke waard yn 1896 foar de parochy boud njonken de doetiidske wettersteatstsjerke. Troch it kalvinistyske ferline fan Baardwijk mocht dêr earder gjin opfallende roomske tsjerke boud wurde.

De tsjerke waard oan paus Klemens I wijd. Syn byld is boppe de haadyngong oanbrocht. Njonken de tsjerke stiet in Hillich-Hertstânbyld fan Jezus. De arsjitekt fan 'e tsjerke is Jacques van Groenendael, dy't de tsjerke mei in budzjet fan 69.837 gûne bouwe moast. De toer waard yn 'e jierren 1980 restaurearre. 

Healwei de jierren 1990 drige al sluting foar de tsjerke, mar dat foel net goed by de parochianen. De tsjerke is doe restaurearre. Nei in fúzje mei de Sint-Bernadetteparochy en it sluten fan dy tsjerke, waard it oargel fan dy tsjerke yn in sydskip fan 'e Sint-Klemenstsjerke set.       

De tsjerke bleau nei de fúzje mei de parochy fan 'e Sint-Jânstsjerke yn gebrûk, mar krige yn 2017 de status fan kapel. Yn 2019 waard de tsjerke sletten foar de earetsjinst en sûnt 2018 te keap set. 

## Nije funksje
De ferkochte tsjerke sil in nije funksje as wenkompleks ûnder de namme ClemensStaete krije. It projekt omfiemet de transformaasje fan 'e monumintale tsjerke ta 17 apparteminten, elk mei in eigen terras, balkon of loggia en in parkearplak. De eardere pastorije wurdt ôfbrutsen en ferfongen troch in nij gebou mei apparteminten. Boppedat wurde der súd fan 'e tsjerke nije apparteminten mei de namme *De Refter* boud. In fjirde gebou, it *Kapittelhuis*, sil plak biede oan soarchwenten foar âlderein, ynklusyf in mienskiplike kleastertún.Clemensstaete Waalwijk 

It ûntwerp fan it projekt hâldt rekken mei it religieuze karakter fan 'e tsjerke. It middenskip bliuwt iepen, sadat de brânskildere ramen en de ferwulften sichtber bliuwe. De preekstoel en oare religieuze saken bliuwe bewarre.

## Oargels
Njonken it Verschueren-oargel (1968) fan 'e yn it jier 2000 sletten Bernadettetsjerke hie de tsjerke al in oargel op it oksaal, dat yn 1957 troch de bruorren Vermeulen út Weert boud is. 

## Keppeling om utens
* Disposysje Vermeulen-oargel
* Disposysje Verschueren-oargel
Gilze en Rijen

**Gilze en Rijen** is in gemeente westlik fan Tilburch yn 'e provinsje Noard-Brabân. De gemeente hat  () ynwenners op in oerflak fan 65,69 km². De namme fan 'e gemeente is ôflaat fan in yn 1524 stifte parochy. It wurdsje *en* wurdt lykwols meast weilitten: minsken sizze en skriuwe 'Gilze-Rijen'. Dy kombinaasje is ek te sjen yn 'e namme fan it stasjon oan 'e súdkant fan Rijen oan it spoar Breda-Eindhoven en de fleanbasis Gilze-Rijen, dy't sintraal yn 'e gemeente leit.

Gilze en Rijen lizze himelsbreed fjouwer kilometer útinoar, mar oer de dyk oer Hulten is dat 5,5 kilometer, om't de Molenschotse Heide, de fleanbasis Gilze-Rijen en de A58 tusken de plakken lizze. Foar de oanlis fan 'e fleanbasis wie dat net sa en rûn der in hast rjochte dyk nei Gilze oer de Nerhovensche Heide. It pylgerplak Molenschot leit yn it westen, it fierst fan Tilburch. Gilze en Hulten, dat yn 'e Twadde Wrâldkriich foar in grut part ferneatige waard, lizze sûnt de lêste útwreiding fan Tilburch tichter by de bebouwing fan 'e stêd as by Rijen of Molenschot. Wichtige wurkjouwers yn 'e gemeente binne de mediagroep Audax en de fleanbasis. In soad minsken wurkje lykwols yn Tilburch, Breda en Oosterhout.

## Plakken
De gemeente bestiet út fjouwer plakken:

## Skiednis
De gemeente Gilze en Rijen waard formeel yn 1810 stifte, yn 'e tiid fan 'e Frânske besetting, doe't in soad Nederlânske gemeenten yn 'e hjoeddeiske foarm organisearre waarden. De namme "Gilze en Rijen" waard lykwols al earder brûkt, benammen nei't Rijen yn 1524 in selsstannige parochy waard en mear betsjutting yn 'e krite krige.

De earste bekende fermelding fan Gilze komt út in skinkingsakte út it jier 992, dêr't it doarp as "villa Gillesela" oantsjut wurdt. Dy akte waard opsteld troch Hilsondis, grevinne fan Strijen, opsteld, dy't har besittings oan 'e abdij fan Thorn joech. Alhoewol't der fragen binne oer de echtheid fan it dokumint, wurdt de ynhâld as betrouber beskôge troch oare boarnen. 

Rijen waard foar it earst yn in akte út 1404 neamd, dêr't sprake is fan grûn yn "ten Rijden". De namme komt nei alle gedachten fan "rijt", itjinge "lytse wetterrin" betsjut. Yn 1464 krige Rijen tastimming om in kapel te bouwen en yn 1524 waard Rijen in selsstannige parochy. 

Yn 1863 waard it stasjon Gilze-Rijen iepene, wat in grutte ympuls oan 'e yndustriële ûntwikkeling joech, benammen yn Rijen. De learyndustry groeide hurd en Rijen waard in wichtich plak yn 'e regio.

Yn 1939 waard om de beide doarpen mear mei inoar te ferbinen in nij gemeentehûs boud op Nerhoven, tusken Gilze en Rijen. Dat gebou waard yn 1944 yn 'e Twadde Wrâldkriich ferneatige troch de Dútsers.
Winsor McCay Award

De **Winsor McCay Award** wurdt útrikt oan persoanen as erkenning foar harren libbenslange of karriêrebydragen oan de keunst fan it animearjen op it mêd fan produsearjen, regissearjen, animearjen, ûntwerpen, skriuwen, stimaktearjen, lûd en lûdseffekten, technysk wurk, muzyk, profesjoneel lesjaan en foar oare ynspanningen dy't blyk jouwe fan treflike bydragen oan treflikens yn animaasje.

De priis wurdt útrikt by de Annie Awards en alle jierren útrikt troch de International Animated Film Society, ASIFA-Hollywood. De priis waard yn 1972 yn it libben roppen en is ferneamd nei de pionier op it mêd fan animaasjefilm Winsor McCay.

## Untfangers
* † Postúm útrikt.

## Keppelingen om utens
* Winsor McCay Award by de Annie Awards. Argivearre op 12 juny 2015.
* ASIFA-Hollywood offisjele webside
Ferkearsramp by Prinsenbeek

De **ferskearsramp by Prinsenbeek**  wie in kettingbotsing yn de moarn fan 25 augustus 1972 op de A16 wêrby't 13 minsken om it libben kamen en 26 persoanen ferwûne rekken.

## De ramp
De ramp die him foar by tige tichte mist op it stik dyk tusken de Markbrêge en de ôfrit Prinsenbeek. Op dizze fierder ljochte moarn hongen der tichte mistbanken yn it lege lân om Breda hinne. It ferkear kommend fan de heger lizzende Markbrêge ôf ried ynienen yn de mistbank. Der ûntstie op'e hichte fan Prinsenbeek in lytse oanriding tusken in frachtwein en in tankauto, wêrfoar't it efterop kommend ferkear, benammen frachtweinen net mear op 'e tiid remje koene. Oer in grutte ôfstân en op beide rydstripen rieden weinen opinoar yn. Der ûntstiene fûle brannen.

Nei de oarspronklike kettingbotsing rjochting Breda wie ek in kettingbotsing op de oare rydstripe. Op itselde stuit By Zevenbergschen Hoek barde der noch in ûngelok wêrby't twa tankweinen belutsen wiene en ek dêr ûnstie brân.

## Belutsen reauwen
By de ferskate ûngelokken op dizze lokaasje wiene 40 persoane-auto's, 14 frachtweinen en fiif tankweinen belutsen. Benammen de lading fan trije fan de tankweinen levere in bydrage oan de omfang fan de ramp, om't brânbere floeistoffen dy't flam fette hiene in grutte brân feroarsaken. 

De by de brân belutsen tankweinen wiene:
* in tankwein mei gasoalje (disel) en benzine dy't as earste yn 'e brân rekke;
* in lege tankwein foar it ferfier fan bleekwetter dy't ek hielendal yn'e brân stie;
* In tankwein mei 20 ton tige brânber vinylacetaat, wêrfan't 13 ton yn 'e brân stie. In twadde kompartimint fan 7 ton koe ôfskerme en kuolle wurde.

De oare twa tankweinen wiene folle mei in net-brânbere antyfriesfloeistof en in net-brânbere emulsy fan finylasetaat en wetter.

## Oarsaak
In hommels opkommende mistbank en meardere frachtweinen dy't mei in behoarlike faasje te ticht opinoar rieden, ek wie net daalks dúdlik wat de tankweinen ferfierden. Der waard nimmen ferfolge foar de ramp. Yn de jierren sechstich en santich wiene der in protte deadlike ûngelokken yn it ferkear, pas letter waarden der oanpassingen oan de Nederlânske sneldiken dien, sa kamen der skieden rydstripen en fangrails en waarden gurdles yn auto's ferplichte. Tankweinen waarden tenei sa ûntwurpen dat de lading by in botsing beskerme waard tsjin lekkaazjes en fonkfoarming. Tankweinen en sjauffeurs dy't in gefaarlike lading ferfiere binne oan ekstra strange regels ûnderwurpen. Op dy tankweinen moat mei oranje buorden it stof-identifikaasjenûmer en de byhearrende gefareklasse oanjûn wurde.
Geertruidenberg (gemeente)

**Geertruidenberg** is in gemeente yn 'e provinsje Noard-Brabân. De gemeente hat  () ynwenners.

Sûnt de gemeentlike weryndieling fan 1997 hearre de folgjende doarpen by de gemeente Geertruidenberg:

* Geertruidenberg
* Raamsdonksveer
* Raamsdonk

De gemeente leit yn it noardwesten fan 'e provinsje, tusken de Biisbosk en Oosterhout. 

De gemeente wurdt yn fjouwer dielen ferparte mei't de A27 en de A59 inoar yn 'e gemeente kruse. De twa westlike dielen binne meast beboud en dêr lizze de plakken Geertruidenberg en Raamsdonkveer. It eastlike diel is foar in grut part noch agrarysk en dêr leit it doarp Raamsdonk.
Someren (gemeente)

**Someren** is in gemeente yn 'e provinsje Noard-Brabân. Someren hat  () ynwenners en in oerflak fan 81,50 km² (wêrfan 1,40 km² wetter). De gemeente Someren makket diel út fan 'e Metropoalregio Eindhoven.

Oan 'e eastkant wurdt Someren sûnt de lêste grinskorreksje mei Asten begrinzge troch de Zuid-Willemsvaart. By dat kanaal lâns rint de provinsjale dyk N266 (Someren-Nederweert). Someren hat in ferbining mei sawol Belgje as Dútslân oer de A67 by Lierop.

## Skiednis
De gemeente Someren ûntstie op 1 maaie 1935 troch de gearfoeging fan 'e doarpen Someren en Lierop. 

## Doarpen
De gemeente Someren bestiet út twa doarpen: Lierop en Someren. Someren hat fierwei de measte ynwenners, mar de gemeente bestiet út fjouwer sintra: it plak Someren sels en de trije plakken mei in tsjerke: Someren-Eind, Someren-Heide en Lierop. It plak Someren is te ferdielen yn 'e wiken: Someren-Noord, De Loove, Waterdael en Groote Hoeven.
Dongen (gemeente)

**Dongen** is in gemeente yn 'e provinsje Noard-Brabân. De gemeente hat  () ynwenners en in oerflak fan 29,74 km² (wêrfan 0,51 km² wetter). De gemeente leit tusken de stêden Oosterhout, Tilburch en Breda.

Dongen is in middelgrutte gemeente yn Midden-Brabân. Troch it suden fan 'e gemeente rint de rivier de Donge. 

De hjoeddeiske gemeente ûntstie op 1 jannewaris 1997 troch in fúzje fan 'e eardere gemeenten Dongen en 's Gravenmoer .

## Gemeentlike yndieling
It grutste plak is Dongen. Fierder bestiet de gemeente út de kearnen 's-Gravenmoer, Dongense Vaart, 's-Gravenmoerse Vaart en Klein-Dongen.

## Ferfier
Eastlik fan 'e gemeente rint de A27. Om't Tilburch him fierder nei it noardwesten ûntwikkele giet in soad ferkear fan Tilburch oer Dongen rjochting de A27 by Oosterhout. Dat hie fan gefolgen dat de N629 (Oosterhout-Dongen) en N632 (Dongen-Tilburch) opwurdearre waarden ta in regionale haadrûte. It Wilhelminakanaal ferbynt Dongen mei Tilburch en Oosterhout oer it wetter.

## Toerisme
De âlde tsjerke yn Dongen is in ruïnetsjerke. De Keninginne Wilhelminamûne is in nôtmûne út 1893.

De Izertiidpleats yn Dongen ynformearret benammen bern oer it libben yn 'e izertiid.  

Museum De Looierij is in wichtich museum dat oer de skiednis fan de learindustry yn 'e regio ferhellet. It museum is ûnderbrocht yn in âlde learloaierij út 1889. 

De gemeente leit op fytsôfstân fan 'e Efteling, de Loonse en Drunenduinen en Safaripark Beekse Bergen.
Drimmelen (gemeente)

**Drimmelen** is in gemeente yn 'e provinsje Noard-Brabân. De gemeente grinzget yn it noardeasten oan 'e gemeente Altena en leit tichteby Geertruidenberg en de rivier de Amer. Grutte stêden yn 'e omkriten binne Oosterhout en Breda. 

De gemeente hat  () ynwenners op in oerflak fan  119,20 km², wêrfan 22,60 km² wetter.

## Skiednis
De gemeente Drimmelen ûntstie yn 1997 troch de gearfoeging fan 'e gemeenten Made en Drimmelen, Terheijden en Hooge en Lage Zwaluwe. Yn it earstoan hjitte de gemeente Made, mar yn 1998 krige de gemeente de namme Drimmelen. It gemeentehûs stiet noch jimmeroan yn Made.

## Doarpen en buorskippen
De gemeente bestiet út de folgjende doarpen:

* Made
* Drimmelen
* Terheijden
* Wagenberg
* Lage Zwaluwe
* Hooge Zwaluwe

Fierder binne der de buorskippen: Blauwe Sluis, Helkant, Oud-Drimmelen, Binnen Moerdijk, Gaete, Steelhoven, Plukmade en Stuivezand.

## Natoer
De Biisbosk is ien fan 'e grutste natoergebieten yn Nederlân. It is in unyk swietwettertijgebiet mei in netwurk fan kreken, reidfjilden en eilantsjes. It gebiet is tige geskikt foar kuierjen, farren, kanoën en om fûgels te spotten. Fanút Drimmelen kin de Biisbosk mei in rûnfeart of selsstannich mei in kano of boat besocht wurde. 

De Worp is in 13 hektare grut natoergebiet westlik fan Drimmelen, dat diel útmakket fan it gruttere lângoed De Koekoek (100 hektare). It gebiet bestiet út bosk en iepen polderlânskip mei karakteristike eleminten lykas âlde dykjes, terpen, houtwâlen en turfgatten. It is eigendom fan Steatsboskbehear. 

## Museum
* Op it Biesbosch Museumeiland komme minsken yn 'e kunde mei it swietwettertijgebiet nei de Sint-Elisabethsfloed fan 1421.
Hilvarenbeek (gemeente)

**Hilvarenbeek** is in gemeente yn 'e provinsje Noard-Brabân, súdeastlik fan Tilburch. De gemeente hat  () ynwenners en in oerflak fan 97 km², wêrfan 1,49 km² wetter. De wichtichste stêd, Hilvarenbeek, leit op in hichte fan 17 meter. 

## Gemeenteyndieling
De gemeente bestiet út seis plakken:

* Baarschot
* Biest-Houtakker 
* Diessen
* Esbeek
* Haghorsten
* Hilvarenbeek

## Skiednis
De gemeente mei de hjoeddeiske namme bestiet sûnt 14 maaie 1810 en omfieme doe ek Esbeek en Biest-Houtakker. Foar de Frânske tiid bestie it doarp Hilvarenbeek út de buorskippen Vrijthof mei de útbuorrens Beerten, Hoog en Laag Spul en Veldhoven en de buorskip Esbeek mei de útbuorrens Dun en Tulder, de Voort, Westerwijk, Biest en Loo en Heikant. De gemeente hie doe 2025 ynwenners. 

Hilvarenbeek wie foar 1810 in hearlikheid mei in oare foarm fan bestjoer. Sûnt de 14e iuw waard it bestjoerd troch sawol de hartoch fan Brabân as de prins-biskop fan Luik, dy't beide as "healhearen" fungearren. Yn 1648 gyngen de rjochten fan 'e hartoch fan Brabân oer oan 'e Steaten-Generaal; de rjochten fan 'e biskop fan Luik gongen oer op ferskate aadlike famyljes. Yn 1795 waarden de rjochten fan 'e hearen fan Hilvarenbeek beheind en yn 1798 ferdwûnen se hielendal. De Steaten-Generaal ferdwûnen as healhear, mar se hiene har oandiel yn it hearlik jachtrjocht al yn 1790 oan 'e bewenner fan it hûs Groenendael ferkocht, Peter Bouwens. Yn 1814 waarden de hearerjochten yn prinsipe weromjûn, mar yn 1848 ferdwûnen se foargoed, útsein de jacht- en fiskerijrjochten. 

Yn 1991 waard hjir as earste gemeente yn Nederlân de ikeprosesjerûp fûn.

Sûnt 1 jannewaris 1997 is de oarspronklike gemeente fusearre mei de gemeente Diessen. It haadplak fan 'e nij gemeente bleau Hilvarenbeek.
Deurne (gemeente)

**Deurne** is in gemeente yn Noard-Brabân. De gemeente is ûnderdiel fan 'e Metropoalregio Eindhoven. De gemeente hat  () ynwenners op in oerflak fan 118,36 km² (wêrfan 1,02 km² wetter).

## Skiednis
De gemeente bestiet sûnt 1 jannewaris 1926, doe't de gemeenten Deurne en Liessel en Vlierden fusearren ta de gemeente Deurne. Sawol Deurne en Liessel as Vlierden wiene eartiids ûnder it *ancien regime* hearlikheden.

Nei de fúzje mei Vlierden stie Deurne noch yn 'e top 10 fan Nederlânske gemeenten wat oerflak oanbelanget, mar yn 2010 wiene al mear as 105 fan 'e 430 Nederlânske gemeenten grutter as de gemeente Deurne. 

## Plakken
De gemeente Deurne bestiet út de doarpen (tusken heakjes de Brabânske namme):

* Deurne (*Deurze*)	
* Liessel	(*Lijssel*)	
* Vlierden (*Vlierde*)
* Neerkant (*Nirkant)
* Helenaveen (*Helenaveen'')

De Sint-Jozefparochie, Zeilberg en Walsberg binne eardere, aparte tsjerkedoarpen, dy't no as wyk diel útmeitsje fan 'e beboude kom fan Deurne, mar as kearn in eigen histoaryske identiteit hawwe.
Lana Del Rey

**Lana Del Dey**, bertenamme **Elizabeth Woolridge Grant** (21 juny 1985, New York), is in Amerikaansk sjongster en lietsjeskriuwer. Sy is ien fan 'e bêstferkeapjende artysten en ien fan 'e meast ynfloedrike artysten fan har generaasje. 

De muzyk fan Lana Del Rey is basearre op in mjuks fan Indiepop en Alternative, wêryn't se oare stilen ferwurke. Har muzyk wurdt faak 'Hollywood Sadcore' neamd, om't se yn har teksten tema's as leafde, iensumens en de Amerikaanske dream besjongt. Har styl ferwiist nei Americana út de jierren 1950 en 1960.

Del Rey begûn har karriêre yn 2007 ûnder de namme Lizzy Grant en brocht har earste album *Lana Del Ray a.k.a. Lizzy Grant* út yn 2010. Har ynternasjonale trochbraak kaam mei it nûmer *Video Games* (2011) en har twadde studioalbum *Born to Die*, dat ien fan de bêst ferkochte albums fan 2012 wie. Sûnt dy tiid hat se noch sân albums útbrocht, dy't ek allegear topposysjes yn de hitlisten berikt hawwe.

## Diskografy
* *Lana Del Ray* (2010)
* *Video Games* (2011)
* *Born to Die* (2012)
* *Ultraviolence* (2014)
* *Honeymoon* (2015)
* *Lust for Life* (2017)
* *Norman Fucking Rockwell!* (2019)
* *Chemtrails over the Country Club* (2021)
* *Blue Banisters* (2021)
* *Did You Know That There's a Tunnel Under Ocean Blvd* (2023)
* *Classic* (2025)

## Keppelingen om utens
* lanadelrey.com 
* IMDb-profyl
* Profyl by musicbrainz.org
Eersel (gemeente)

**Eersel** (Brabânsk: *Irsel*) is in gemeente yn 'e provinsje Noard-Brabân. De gemeente Eersel is ûnderdiel fan 'e Metropoalregio Eindhoven en leit yn 'e Kempen.

De gemeente Eersel sels bestiet al sûnt 1810, doe't se ûnder it Frânske bestjoer as selsstannige gemeente oprjochte waard. De eardere gemeente Duizel en Steensel waard yn 1923 by de gemeente Eersel foege. Yn 1997 waard yn it ramt fan 'e weryndielings yn Noard-Brabân de eardere gemeente Vessem, Wintelre en Knegsel opheft en yndield by de gemeente Eersel.

De gemeente Eersel wurdt begrinzge troch de gemeenten Bergeijk, Bladel, Oirschot, Veldhoven en Eindhoven en leit fuort oan 'e A67 (rykswei Fenlo-Turnhout).

## Plakken
De gemeente bestiet út de folgjende plakken:

* Eersel
* Duizel
* Knegsel
* Steensel
* Vessem 
* Wintelre.

## Wapen en flagge
Yn 1988 krige Eersel in nij gemeentewapen. Yn itselde jier waard ek in nije gemeenteflagge yntrodusearre. De flagge komt oerien mei it lytse skyld yn it gemeentewapen.

## Natoer
* De *Cartierheide* is in útwrydsk heidegebiet mei bosken en dobben dat troch Staatsboskbehear beheard wurdt. It is ûnderdiel fan it Natura 2000-gebiet *Kempenland-West* en is bekend om syn rike fûgel- en ynsektenlibben, lykas de lytse parlemoerflinter en de swarte spjocht. 
* De *Buikheide* leit tusken Vessem en Wintelre en foarmet it grutste boskgebiet fan 'e gemeente. It bestiet benammen út jongere naaldbosken, mar ek út heide en dobben. 
* De *Groot- en Kleinmeer* foarmje twa dobben mei heide dêrom hinne. De grutte hoemannichte kalk yn it wetter meitsje in biotoop foar seldsume plantesoarten mooglik. 
* De *Leemskuilen* foarmje in heidegebiet fan archeologysk belang, dêr't resten fan midsiuwske stienovens fûn binne.
* De *Rouwven* is in fochtich heidegebiet dat oan 'e Oirschotse Heide grinzget. It is wichtich foar de biodiversiteit en wurdt restaurearre om ferdrûging op te kearen.

Oare gebieten: *Hoolven*, *Wolfhoekse Heide*, *Bussereindse Heide* en de *Knegelsche Heide*.

It *Plan Bos & Boom* is in plan fan 'e gemeente om 400.000 ekstra beammen te plantsjen, it lânskip te fersterkjen en bosken te fergrutsjen. Underdiel is ek it oanlizzen fan nije natoer yn 'e beekdellings fan 'e Kleine Beerze en De Run.

It stienûltsje is yn 2008 troch de ynwenners keazen as ambassadeursoarte fan 'e biodiviersiteit yn Eersel.

## It besjen wurdich
* It Marktplein fan Eersel is in plein mei karakteristike gebouwen.
* De Sint-Willibrordustsjerke is in tsjerke mei in 14e-iuwske tsjerke en in bysûnder oargel.
* De goatyske kapel fan Us-Leaffrou fan 'e Kempen is boud yn 1464 en krige yn 'e rin fan 'e tiid ek oare funksjes. Sûnt 1948 wurdt it gebou wer brûkt as kapel.

### Museum
It Kempenmuseum De Acht Zaligheden yn Eersel jout ynformaasje oer it libben fan 'e minsken yn 'e Kempen tusken 1850 en 1950. It museum is ûnderbrocht yn in autentyk boerespul en lit sjen hoe't de bewenners fan dy eartiids earme streek de tiid troch kamen mei hurd bodzjen en gearwurking. Besikers kinne ûnder oaren in skûlkelder en in blommetún besjen.
Waalre (gemeente)

**Waalre** (Brabânsk: *Woldere*) is in plak en gemeente yn Noard-Brabân. De gemeente hat  () ynwenners op in oerflak fan 22,66 km² (wêrfan 0,27 km² wetter).

De gemeente leit tusken Eindhoven, Valkenswaard en Velthoven en makket diel út fan  'e Metropoalregio Eindhoven. De gemeente ûntstie yn 1923 troch gearfoeging fan 'e eardere gemeenten Waalre en Aalst en telde doe likernôch 2.300 ynwenners. 

## Plakken
* Waalre-doarp mei de buorskippen De Heuvel, Heikant, Loon en Timmereind.
* Aalst mei de buorskip Achtereind.

## Skiednis
It gemeentegebiet wurdt al iuwenlang bewenne. Yn 'e iere jierren 1960 fûnen argeologen spoaren fan in rindierkultuer by de oanlis fan 'e E-34. Dy spoaren jouwe oan dat yn 'e lêste iistiid (12.000 oant 9.000 jier foar Kristus) rindierjagers dêr harren tinten opsloegen. 

De misjonaris Willibrord moete yn 703 Aengilbald, in Frankyske ealman, dy't him in grut stik lân by 'Waderloo' (Waalre) joech. Dit gebiet omfieme njonken Waalre ek de lettere gemeenten Valkenswaard en Aalst. Willibrord liet yn Waalre in ienfâldige tsjerke bouwe. Dat wie ynearsten in houten tsjerke, mar de hjoeddeiske tsjerke bestiet sûnt de 12e iuw. De houten tsjerke waard ferfongen troch in romaanske tsjerke en letter fergrutte mei in hegere goatyske útwreiding en in toer yn 'e typysk goatyske styl fan 'e Kempen. De tsjerke waard yn 1941-1942 yngreven restaurearre. Nei de Twadde Wrâldoarloch waard de tsjerke oanwiisd as provinsjaal betinkingsmonumint foar Brabânske soldaten dy't fallen binne. De tsjerke stiet bekend as de âlde Willibrordtsjerke.

Aalst en Waalre hiene foar de gearfoeging elts in eigen karakter. Aalst wie in lintdoarp mei hûzen oan 'e wei fan Eindhoven en Valkenswaard. Waalre hie in doarpssintrum mei in dúdlik sintrum. Sûnt de jierren 1920 is it ynwennertal foars groeid, mar de echte feroaringen fan it doarp fûnen fral plak nei de Twadde Wrâldkriich, doe't Waalre ta in forinsedoarp útgroeide.

## Ekonomy
De measte ynwenners fan Waalre wurkje yn 'e buorgemeenten, benammen yn Eindhoven. Waalre hat trije bedriuweterreinen: Voldijn, Park Diepenvoorde en bedriuweterrein 't Broek.
De twa grutste winkelsintra yn 'e gemeente lizze om 'Den Hof' yn Aalst hinne en om 'De Bus' yn Waalre hinne.

## Karnaval
Waalre wurdt yn 'e tiid fan karnaval 'Keiengat' neamd. Waalre en Aalst ha elts in eigen karnavalsferiening.

## Ferkear
Waalre leit súdlike fan 'e A67 en westlik fan 'e A2. De drokke N69, de direkte ferbining tusken Eindhoven en Belgje, rûn troch Aalst. Benammen yn 'e spits stiet it ferkear faak stil op 'e histoaryske N69. Yn 2020-2021 waard in ferfangende dyk oanlein tusken de grins by Lommel en Veldhoven. Dy dyk hat nûmer N69 oernommen.

It fleanfjild Eindhoven leit likernôch 10-15 km fan 'e gemeente.
Maashorst

**Maashorst** is in gemeente yn 'e provinsje Noard-Brabân. It haadplak fan 'e gemeente is Uden. 

## Skiednis
De gemeente Maashorst is op 1 januari 2022 stifte troch de gearfoeging fan de eardere gemeenten Uden en Landerd. De namme Maashorst ferwiist nei it natuergebiet mei deselde namme, dat tusken de doarpen fan 'e gemeente leit.

Yn 2018 setten de gemeenterieden fan Uden en Landerd útein mei it ûndersykjen nei gearwurking en in mooglike fúzje. Der waard in ferkenning mei ynbring fan ynwenners, belangegroepen en ûndernimmers útfierd. Sa ûntstie der draachflak foar in fúzje, benammen ek om't beide gemeenten al nau gearwurken yn ferskate domeinen (lykas miljeu en romtlike oardering). Yn 2020 naam de Twadde Keamer it wetsfoarstel oan foar de fúzje fan 'e gemeenten. Op 1 jannewaris 2022 waard de gemeente formeel in feit.

## Plakken
De gemeente bestiet út seis doarpen:

* Uden
* Volkel
* Odiliapeel
* Reek
* Schaijk 
* Zeeland 

Fierder telt de gemeente noch in soad buorskippen: Bedaf · Biesthoek · Brand · Duifhuis · Duifhuis · Eikenheuvel · Gaal · Graspeel · Heikant · Hengstheuvel · Hoefkens · Hooge Heide · Hoogveld · Hultje · Kleuter · Kreitsberg · Kooldert · Lagenheuvel · Lankes · Loo · Maatsehei · Moleneind · 't Mun · Nabbegat · Niemeskant · Oosterens · Oventje · Rakt · Schadron · Slabroek · Strepen · Trent · Velmolen · Vloet · Voederheil · Weeg · Witte Dellen · Zevenhuis
Le Ravissement de Lol V. Stein

***Le Ravissement de Lol V. Stein*** (Frânsk, betsjutting likernôch: "De útskroevenens fan Lol V. Stein") is in roman fan de Frânske skriuwster Marguerite Duras, publisearre yn 1964 troch Gallimard, Parys. Der is lykwols gjin útjefte yn it Frysk fan.

## Ynhâld
Oan it begjin fan 'e roman is Lol Stein in frou yn 'e tritich. Se waard berne en grutbrocht yn S Tahla yn in boargerlike famylje en is ferloofd mei Michael Richardson at 19. Lykwols, op in bal yn it badplak T Beach, ferlit hy Lol foar in âldere frou. Nei in dreech herstel, trout Lol mei John Bedford, in muzikant dy't se moetet op ien fan har deistige kuiers. Lol ferlit S Tahla mei har man.

Tsien jier letter, mei trije bern, is Lol in fêstige frou mei gjin tiid foar fantasy. Se komt mei har famylje werom nei S Tahla en ferhuzet yn it hûs dêr't se opgroeide. Lol komt op har kuiers wer yn kontakt mei Tatiana en leart sawol har man kennen en ek har leafste Jacques Hold. Lol is by steat om ynformaasje te krijen fan Jacques oer wat der barde op it bal op T Beach 10 jier werom. Lol bespionearret Tatiana en har leafste, mar Jacques sjocht har.

Lol fertellet Jacques dat se allinnich op T Beach west hat en hja giet mei him wer werom. Nei de nacht tegearre, hat Jacques in lêste moeting mei Tatiana Karl.

De roman wurdt sjoen troch de obsessive eagen fan Jacques Hold.

## Wurdearring
* *Le Ravissement de Lol V. Stein* waard yn 1999 opnaam yn Le Monde's 100 boeken fan de iuw.
Le Procès-verbal

***Le Procès-verbal*** (Frânsk, betsjutting: "It proses-ferbaal") is in roman fan de Frânske/Mauretaanske skriuwer Jean-Marie Gustave Le Clézio, publisearre yn 1963 troch Gallimard, Parys. It boek foarme de trochbraak fan de 23-jierrige debutant en waard fergelike mei wurken lykas *[[L'Étranger]]* fan Albert Camus en *[[La Nausée]]* fan Jean-Paul Sartre. Der is lykwols gjin útjefte yn it Frysk fan.

## Ynhâld
De jonge Adam Pollo ferlit syn famylje en pleatst himsels frijwillich bûten de maatskippij, dy't er kâld en ûnminsklik fynt. Hy komt te wenjen yn in ferlitten filla oan de Rivièra en swalket willekeurich troch Nice. Hy wol in nij libben fine en de wrâld mei nije eagen sjen. Syn útsluting wurdt lykwols net akseptearre troch de omjouwing en hy wurdt úteinlik opsletten yn in psychiatrysk sikehûs.

## Wurdearring
* De roman waard yn 1963 bekroand mei de Prix Renaudot.
* *Le Procès-verbal* waard yn 1999 opnaam yn Le Monde's 100 boeken fan de iuw.